དེ་ཡང་ལི་ཝེར་གནམ་གྱི་རྒྱལ་པོས་བསྟན་འགྲོའི་ཆེད་དུ་ཞང་ཞུང་ཡུལ་ནས་རྒྱལ་རོང་དུ་ཕེབས་ཏེ་བོན་བསྟན་སྤེལ་བ་ནས་བཟུང་རྒྱལ་རོང་ས་ཆའི་བོན་བསྟན་གྱི་རྫོང་ཧ་ཅང་མཐུག་པར་མ་ཟད།ཡུལ་དེའི་རྒྱལ་པོ་དང་མང་ཚོགས་ཀྱི་རྒྱབ་སྐྱོར་འོགརྒྱལ་མོ་དམུ་རྡོ་ལྟེ་བ་བྱས་ཏེ་བོན་བསྟན་རྒྱ་ཆེར་དར་ཞིང་།དེ་ལས་གཡུང་དྲུང་ལྷ་སྟེང་དགོན་འདིའང་དང་པོ་བོན་སྤེལ་གྱི་གནས་ཆུང་ངུ་འདུ་གནས་ཤིག་ནས་རིམ་བཞིན་ལྷ་སྐུ་སོགས་བཤམས་པའི་གསས་ཁང་དུ་གྱུར་པ་དང་།དེ་ནས་རིམ་བཞིན་རྩ་འཛུགས་ཀྱི་མ་ལག་སོགས་ལྡན་པའི་དགོན་སྡེར་གྱུར་པ་ཞིག་ཡིན་ཞིང་།དེ་བཞེངས་སྐྲུན་གྱི་ལོ་ཚིགས་ཐད་བཞེད་པ་མི་མཐུན་པ་མང་པོ་ཡོད་མོད།དགོན་པའི་རྡོ་རིང་ངོས་ཀྱི་ཡི་གེ་དང་།རྒྱལ་རོང་ལོ་རྒྱུས་རབ་གསལ་མེ་ལོང་།རབ་བརྟན་རྒྱལ་པོའི་བཀའ་ཤོག་དང་རབ་བརྟན་དང་ཁྲོ་སྐྱབས་པར་མའི་བོན་གྱི་ཁམས་ཆེན་སོགས་ལ་གཞིགས་ན།གཡུང་དྲུང་ལྷ་སྟེང་དགོན་པའི་སྔར་མིང་ལ་གཤེན་རབ་ལྷ་ཁང་ཟེར་ཞིང་།དེ་ནི་རབ་བརྟན་རྒྱལ་པོ་ཐོག་མ་ལི་ཝེར་གནམ་གྱི་རྒྱལ་པོར་སྲས་གསུམ་ཡོད་པ་ལས་ཐ་ཆུང་ཁྲོ་ཏིའི་སྐབས་སུ་ཕོ་བྲང་གཡུ་རྩེ་ཞེས་པ་བཞེངས་པ་དང་།དེ་ནས་བརྩིས་པའི་གདུང་རབས་ལྔ་པ་སྲས་བཀའ་རྟགས་ཀྱི་དུས་སུ་བཀའ་རྗེ་གཡུ་རྩེ་ཕོ་བྲང་བཞེངས་ནས་སྔར་ཡོད་གཤེན་རབ་ལྷ་ཁང་ཁྲོ་བོ་སྟག་ལྷ་མེ་འབར་སྲུང་མར་གསོལ་བས་ན།ཡུལ་བཅོ་བརྒྱད་དུ་སྲུང་དམག་དྲེགས་པ་བཅོ་བརྒྱད་དུ་བཀོལ་ཞིང་།ཡང་དེ་ནས་བརྩིས་པའི་གདུང་རབས་བཅུ་བཞི་པ་སྟེ་མང་ཁར་སྒོམ་སྐྱབས་བྱ་བའི་དུས་སུ་གཤེན་རབ་ལྷ་ཁང་ཇེ་རྒྱས་སུ་བཏང་སྟེ་འདུ་གནས་ནས་གསས་ཁང་དུ་འཕེལ་བའི་གོ་རིམ་ཁྲོད་དུ།རབ་བརྟན་རྒྱལ་པོའི་སྲས་ཆུང་བ་ཁྲོ་ཏི་དང་།གདུང་རབས་ལྔ་པ་བཀའ་རྟགས།གདུང་རབས་བཅུ་བཞི་པ་མང་ཁར་སྒོམ་སྐྱབས་གསུམ་གྱི་རིང་དུ་ཐོག་མར་གཡུ་རྩེ་ཕོ་བྲང་བཞེངས་པ་དང་།དེ་ནས་རྒྱ་བསྐྱེད་ཐེངས་གཉིས་མཛད་མྱོང་ཞིང་།བཞེངས་སྐྲུན་དང་རྒྱ་བསྐྱེད་ཐེངས་གསུམ་པོ་ནི་གཞི་རྒྱ་ཆུང་བའི་ཐོག་མའི་རྣམ་པ་ཡིན།དེའི་རྗེས་ཀྱི་རྒྱ་བསྐྱེད་ནི་གོང་མ་ཆན་ལུང་དང་རབ་བརྟན་ནམ་མཁའ་རྒྱལ་པོའི་སྐུ་རིང་ཡིན་ཏེ།འདིའི་སྐབས་ཀྱི་བསྐྱར་བཞེངས་བྱས་པའི་ལོ་ཚིགས་དེ་དགོན་པའི་མདུན་གྱི་རྡོ་རིང་ཡི་གེ་གཞིར་བཟུང་ན།མེ་ཁྱི་ལོ་སྟེ་སྤྱི་ལོལོར་རྨང་གཞི་བཏིང་བ་དང་།ཕག་ལོ་སྟེ་སྤྱི་ལོལོར་ཁང་ཚན་བརྒྱ་དང་བཅོ་ལྔ་གྲུབ་ཅིང་།ཟླ་བཅུ་གཅིག་པའི་དུས་སུ་ཡོངས་སུ་ལེགས་འགྲུབ་བྱུང་བ་ཡིན་པས།དེ་ནི་སྤྱི་ལོལོ་ནས་ལོའི་བར་གྱི་ཆུ་ཆེན་དམག་འཁྲུག་ཐེངས་དང་པོའི་རྗེས་སུ་རབ་བརྟན་ནམ་མཁའ་རྒྱལ་པོས་བསྐྱར་བཞེངས་མཛད་ཅིང་།སྐབས་དེར་དགོན་པ་རྒྱ་ཆེ་བ་འདི་འདྲ་ཞིག་བཞེངས་པ་ལས་སྐབས་དེའི་རབ་བརྟན་རྒྱལ་པོའི་སྟོབས་ཤུགས་ཧ་ཅང་ཆེ་བ་ཤེས་ཐུབ།